L-UE qed tappoġġa d-diġitalizzazzjoni tal-ekonomiji u s-soċjetajiet tagħha bl-istabbiliment ta' programm ġdid ta' finanzjament, Ewropa Diġitali , għas-snin 2021 sal-2027. Illum, il-Kumitat tar-Rappreżentanti Permanenti tal-Kunsill ikkonferma l-fehim komuni milħuq mill-presidenza Rumena u l-Parlament Ewropew dwar il-proposta, li għandha l-għan li tippromwovi t-tnedija fuq skala kbira u l-adozzjoni ta' teknoloġiji diġitali ewlenin bħall-applikazzjonijiet ta' intelliġenza artifiċjali u għodod avvanzati taċ-ċibersigurtà. Il-fehim komuni jeskludi kwistjonijiet relatati mal-baġit jew kwistjonijiet orizzontali li qed jiġu diskussi bħala parti min-negozjati dwar il-qafas finanzjarju pluriennali (QFP) li jmiss tal-UE għall-perjodu 2021 sal-2027. Il-programm Ewropa Diġitali ser jgħin lin-negozji Ewropej, speċjalment dawk żgħar, jibbenefikaw minn bosta opportunitajiet ta' trasformazzjoni diġitali kif ukoll jespandu u jiksbu vantaġġ kompetittiv. Fl-istess ħin, ser ikollu impatt sinifikanti fuq it-tnaqqis fid-distakk diġitali sabiex kulħadd ikollu l-ħiliet u l-għarfien biex jipparteċipa bis-sħiħ f'soċjetà diġitalizzata. Il-programm ser irawwem ukoll aktar professjonaliżmu filwaqt li jitqies il-bilanċ bejn is-sessi, speċjalment fir-rigward tal-computing ta' prestazzjoni għolja u l-cloud computing, l-analitika tal-big data u ċ-ċibersigurtà. Alexandru Petrescu, Ministru għall-Komunikazzjoni u s-Soċjetà tal-Informazzjoni tar-Rumanija, President tal-Kunsill Il-programm Ewropa Diġitali ser jipprovdi finanzjament għal proġetti f'ħames oqsma: is-supercomputing, l-intelliġenza artifiċjali, iċ-ċibersigurtà, il-ħiliet diġitali avvanzati , u l- użu mifrux tat-teknoloġiji diġitali fl-ekonomija u fis-soċjetà kollha. Il-finanzjament għal proġetti għall-iżvilupp ta' computing ta' prestazzjoni għolja ser ikun ta' benefiċċju għall-oqsma bħall-kura tas-saħħa, l-ambjent u s-sigurtà. L-appoġġ biex jinfirex l-użu ta' intelliġenza artifiċjali ser jinkludi, pereżempju, aċċess aħjar għall-faċilitajiet tal-ittestjar tal-intelliġenza artifiċjali. Il-programm ser jappoġġa t-taħriġ fil-ħiliet diġitali avvanzati għall-forza tax-xogħol u l-istudenti, kif ukoll għall-intrapriżi żgħar u ta' daqs medju u l-amministrazzjonijiet pubbliċi. L-għoti ta' finanzjament ser jgħin biex in-nies ikollhom aċċess faċli, affidabbli u bla xkiel għas-servizzi pubbliċi diġitali, pereżempju billi tissaħħaħ l-interoperabbiltà tas-servizzi pubbliċi fl-UE kollha. Netwerk ta' Ċentri Ewropej tal-Innovazzjoni Diġitali ser jipprovdi aċċess għal għarfien espert teknoloġiku għan-negozji - b'mod partikolari l-SMEs - u l-amministrazzjonijiet pubbliċi. Dawn iċ-ċentri ser iġibu flimkien lill-industrija, lin-negozji u lill-amministrazzjonijiet li jeħtieġu soluzzjonijiet teknoloġiċi ġodda fuq naħa waħda, u lill-kumpaniji li għandhom soluzzjonijiet lesti għas-suq, fuq in-naħa l-oħra. B'kopertura ġeografika wiesgħa madwar l-Ewropa, iċ-ċentri ser ikollhom rwol ċentrali fl-implimentazzjoni tal-programm. Il-programm Ewropa Diġitali ser ikun komplementari għal għadd ta' programmi oħra li jappoġġaw it-trasformazzjoni diġitali, bħal Orizzont Ewropa u l-aspetti diġitali tal-Faċilità Nikkollegaw l-Ewropa. Il-passi li jmiss Il-Kunsill jistenna li n-negozjati mal-Parlament Ewropew li jmiss jibdew malajr kemm jista' jkun, bil-ħsieb li jiġu finalizzati abbażi tal-progress miksub, kif rifless fil-fehim komuni. Jeħtieġ li n-negozjati jqisu wkoll il-ftehim ġenerali dwar il-qafas finanzjarju pluriennali għall-2021-2027. Abbozz ta' regolament li jistabbilixxi l-programm Ewropa Diġitali — rapport ta' progress Din ir-riżorsa bħalissa hi disponibbli biss bil-lingwa jew il-lingwi li ġejjin: Suq uniku diġitali għall-Ewropa (informazzjoni ġenerali) Qafas finanzjarju pluriennali: insawru n-nefqa tal-UE (informazzjoni ġenerali)